CELEX: 52020PC0053
Language: el
Date: 2020-02-14
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή τελωνειακής συνεργασίας που συγκροτήθηκε βάσει της συμφωνίας μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα όσον αφορά την έγκριση του εσωτερικού κανονισμού της μεικτής επιτροπής τελωνειακής συνεργασίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.2.2020
            COM(2020) 53 final
            2020/0025(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή τελωνειακής συνεργασίας που συγκροτήθηκε βάσει της συμφωνίας μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα όσον αφορά την έγκριση του εσωτερικού κανονισμού της μεικτής επιτροπής τελωνειακής συνεργασίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά απόφαση για τον καθορισμό της θέσης που πρέπει να ληφθεί εξ ονόματος της Ένωσης στη μεικτή επιτροπή τελωνειακής συνεργασίας Ευρωπαϊκής Ένωσης-Νέας Ζηλανδίας όσον αφορά την προβλεπόμενη απόφαση περί έγκρισης του εσωτερικού κανονισμού της
            
            
               2.Πλαίσιο της πρότασης
            
            
               2.1.Συμφωνία μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα 
            
            
               Η συμφωνία μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα (στο εξής: συμφωνία) αποσκοπεί στην προαγωγή του νομίμου εμπορίου μεταξύ των δύο μερών, με τη δημιουργία ενός πιο ασφαλούς και φιλικού για το εμπόριο περιβάλλοντος, καθώς οι αντίστοιχες τελωνειακές αρχές θα ανταλλάσσουν περισσότερες πληροφορίες για την ορθή εφαρμογή της τελωνειακής νομοθεσίας στο πλαίσιο της συμφωνίας. Η συμφωνία τέθηκε σε ισχύ την 1η Μαΐου 2018.
            
            
               2.2.Μεικτή επιτροπή τελωνειακής συνεργασίας
            
            
               Η μεικτή επιτροπή τελωνειακής συνεργασίας (στο εξής: ΜΕΤΣ), η οποία συστάθηκε δυνάμει του άρθρου 20 παράγραφος 1 της συμφωνίας, μεριμνά για την ορθή λειτουργία και εφαρμογή της συμφωνίας. Για τον σκοπό αυτό, η ΜΕΤΣ μπορεί να λαμβάνει μέτρα και να εκδίδει αποφάσεις για τα θέματα που ορίζονται στο άρθρο 20 της συμφωνίας. Το άρθρο 20 παράγραφος 2 στοιχείο ε) της συμφωνίας εξουσιοδοτεί τη ΜΕΤΣ να θεσπίζει τον εσωτερικό της κανονισμό.
            
            
               2.3.Η προβλεπόμενη πράξη της μεικτής επιτροπής τελωνειακής συνεργασίας
            
            
               Στο πλαίσιο της δεύτερης συνεδρίασής της που προγραμματίζεται να διεξαχθεί την πρώτη εβδομάδα του Μαρτίου 2020, και με την επιφύλαξη της διαδικασίας λήψης αποφάσεων της ΕΕ, η ΜΕΤΣ θα εκδώσει απόφαση σχετικά με τον εσωτερικό κανονισμό της (στο εξής: προβλεπόμενη πράξη).
            
            
               Σκοπός της προβλεπόμενης πράξης είναι ο καθορισμός των ρυθμίσεων εργασίας της ΜΕΤΣ όσον αφορά τη λειτουργία της για την εφαρμογή της συμφωνίας σύμφωνα με το άρθρο 20 της τελευταίας. Κατ’ ουσίαν, ο εσωτερικός κανονισμός της μεικτής επιτροπής στο παράρτημα της παρούσας απόφασης είναι παρεμφερής με τους εσωτερικούς κανονισμούς που έχουν εγκριθεί από μεικτές επιτροπές οι οποίες έχουν συσταθεί στο πλαίσιο άλλων συμφωνιών τελωνειακής συνεργασίας και εμπορίου. Η έγκριση του παρόντος εγγράφου είναι αναγκαία για την ομαλή λειτουργία και εφαρμογή της συμφωνίας.
            
            
               Η Επιτροπή ζήτησε ανεπίσημα τη γνώμη της ομάδας τελωνειακών εμπειρογνωμόνων (τμήμα για τα διεθνή τελωνειακά θέματα) σχετικά με την προβλεπόμενη πράξη, μεταξύ 17ης Δεκεμβρίου 2019 και 8ης Ιανουαρίου 2020. Η Επιτροπή έλαβε υπόψη τις παρατηρήσεις που έλαβε.
            
            
               3.Θέση που πρέπει να ληφθεί εξ ονόματος της Ενωσης
            
            
               Η παρούσα πρόταση απόφασης του Συμβουλίου καθορίζει τη θέση που πρέπει να ληφθεί εξ ονόματος της Ένωσης στο πλαίσιο της ΜΕΤΣ που συγκροτήθηκε βάσει της συμφωνίας όσον αφορά την έγκριση του εσωτερικού κανονισμού της ΜΕΤΣ.
            
            
               Τα συμβαλλόμενα μέρη της συμφωνίας συμφώνησαν να εγκρίνουν το σχέδιο του εγγράφου που παρατίθεται στο παράρτημα της απόφασης.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
         
         
            
               Η έννοια των πράξεων «που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το οικείο όργανο. Επίσης, περιλαμβάνει πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Η ΜΕΤΣ είναι όργανο που συνιστάται από δεδομένη συμφωνία, εν προκειμένω τη συμφωνία μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα.
            
            
               Η πράξη την οποία καλείται να εγκρίνει η μεικτή επιτροπή είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 20 παράγραφος 2 στοιχείο ε) της συμφωνίας, δεδομένου ότι ο εσωτερικός κανονισμός θα επηρεάζει τον τρόπο με τον οποίο λαμβάνονται αποφάσεις στο πλαίσιο της ΜΕΤΣ.
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες, και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος σκοπός ή κύρια συνιστώσα, ενώ ο άλλος σκοπός ή η άλλη συνιστώσα έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική.
            
            
               Ως εκ τούτου, ουσιαστική νομική βάση της προτεινόμενης απόφασης είναι το άρθρο 207 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2020/0025 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή τελωνειακής συνεργασίας που συγκροτήθηκε βάσει της συμφωνίας μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα όσον αφορά την έγκριση του εσωτερικού κανονισμού της μεικτής επιτροπής τελωνειακής συνεργασίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα (στο εξής: συμφωνία) συνήφθη από την Ένωση με απόφαση του Συμβουλίου
                  2
                και τέθηκε σε ισχύ την 1η Μαΐου 2018. 
            
            
               (2)Σύμφωνα με το άρθρο 20 παράγραφος 2 στοιχείο ε) της συμφωνίας, η μεικτή επιτροπή τελωνειακής συνεργασίας που συγκροτείται βάσει του άρθρου 20 παράγραφος 1 της συμφωνίας θεσπίζει τον εσωτερικό κανονισμό της.
            
            
               (3)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στη μεικτή επιτροπή τελωνειακής συνεργασίας, δεδομένου ότι η απόφαση θα είναι δεσμευτική για την Ένωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή τελωνειακής συνεργασίας που συγκροτήθηκε βάσει της συμφωνίας μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα όσον αφορά την έγκριση του εσωτερικού κανονισμού της βασίζεται στο σχέδιο απόφασης της μεικτής επιτροπής τελωνειακής συνεργασίας το οποίο επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     [Ο Πρόεδρος][Η Πρόεδρος]
               
            
         
         
            
                  
                     (1)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (2)
                  
                        ΕΕ L 101 της 20.4.2018, σ. 5.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.2.2020
            COM(2020) 53 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή τελωνειακής συνεργασίας που συγκροτήθηκε βάσει της συμφωνίας μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα όσον αφορά την έγκριση του εσωτερικού κανονισμού της μεικτής επιτροπής τελωνειακής συνεργασίας
            
               
         
         
            
               ΣΧΕΔΙΟ
            
            
               ΑΠΟΦΑΣΗ αριθ. [.../2019] ΤΗΣ ΜΕΙΚΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΥΡΩΠΑΪΚΗΣ ΕΝΩΣΗΣ – ΝΕΑΣ ΖΗΛΑΝΔΙΑΣ
            
            
               της …
            
            
               σχετικά με τη θέσπιση του εσωτερικού της κανονισμού
            
            
            
               Η ΜΕΙΚΤΗ ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,
            
            
               Έχοντας υπόψη τη συμφωνία μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα, που συνήφθη στις Βρυξέλλες στις 3 Ιουλίου 2017, και ιδίως το άρθρο 20 παράγραφος 2 στοιχείο δ),
            
            
               Εκτιμώντας ότι το άρθρο 20 παράγραφος 2 στοιχείο ε) της συμφωνίας προβλέπει ότι η μεικτή επιτροπή τελωνειακής συνεργασίας θεσπίζει τον εσωτερικό κανονισμό της,
            
            
               ΑΠΟΦΑΣIΖΕΙ:
            
            
               Άρθρο 1
            
            
               Εγκρίνεται ο εσωτερικός κανονισμός της μεικτής επιτροπής τελωνειακής συνεργασίας Ευρωπαϊκής Ένωσης – Νέας Ζηλανδίας, όπως παρατίθεται στο παράρτημα της παρούσας απόφασης.
            
            
               Άρθρο 2
            
            
               Η απόφαση εφαρμόζεται από την ημερομηνία έκδοσής της.
            
            
               Άρθρο 3
            
            
               Το κείμενο της παρούσας απόφασης συντάσσεται σε δύο αντίτυπα στην αγγλική γλώσσα, εκ των οποίων αμφότερα είναι αυθεντικά. Τα συμβαλλόμενα μέρη μπορούν να μεριμνούν για τη μετάφραση του κειμένου στις άλλες επίσημες γλώσσες τους.
            
            
               [Τόπος], [ημερομηνία]
            
            
               Για τη μεικτή επιτροπή τελωνειακής συνεργασίας Ευρωπαϊκής Ένωσης – Νέας Ζηλανδίας
            
            
               Οι συμπρόεδροι
            
            
         
         
            
            
               ΠΑΡΑΡΤΗΜΑ
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΥΡΩΠΑΪΚΗΣ ΕΝΩΣΗΣ – ΝΕΑΣ ΖΗΛΑΝΔΙΑΣ
            
            
               Άρθρο 1
            
            
               Προεδρία
            
            
               Η μεικτή επιτροπή τελωνειακής συνεργασίας Ευρωπαϊκής Ένωσης – Νέας Ζηλανδίας (στο εξής: μεικτή επιτροπή), η οποία συγκροτήθηκε σύμφωνα με το άρθρο 20 παράγραφος 1 της συμφωνίας μεταξύ της Ευρωπαϊκής Ένωσης και της Νέας Ζηλανδίας για τη συνεργασία και την αμοιβαία διοικητική συνδρομή σε τελωνειακά θέματα, που συνήφθη στις Βρυξέλλες στις 3 Ιουλίου 2017 (στο εξής: συμφωνία), συμπροεδρεύεται από έναν εκπρόσωπο της Ευρωπαϊκής Ένωσης και έναν εκπρόσωπο της Νέας Ζηλανδίας, και ασκεί τα καθήκοντά της βάσει του άρθρου 20 της συμφωνίας.
            
            
            
               Άρθρο 2
            
            
               Εκπροσώπηση
            
            
               1.
                     Κάθε συμβαλλόμενο μέρος της συμφωνίας κοινοποιεί στο έτερο συμβαλλόμενο μέρος κατάλογο των μελών του στη μεικτή επιτροπή. Αρμόδια για τη διαχείριση και την επικαιροποίηση του καταλόγου είναι η γραμματεία της μεικτής επιτροπής.  
            
            
               2.
                     Σε περίπτωση αδυναμίας του/της να παραστεί σε συνεδρίαση, ο/η συμπρόεδρος της μεικτής επιτροπής μπορεί να παρίσταται διά εκπροσώπου. Ο/Η συμπρόεδρος ή ο/η εκπρόσωπος γνωστοποιεί την εκπροσώπηση εγγράφως στον/στην έτερο/-η συμπρόεδρο και στη γραμματεία της μεικτής επιτροπής, όσο το δυνατόν νωρίτερα πριν από τη διεξαγωγή της συνεδρίασης.  
            
            
               3. Ο/Η εκπρόσωπος του/της συμπροέδρου της μεικτής επιτροπής ασκεί τα δικαιώματα του/της συμπροέδρου, στον βαθμό που το επιτρέπει η εξουσιοδότηση εκπροσώπησής του/της. Στον παρόντα εσωτερικό κανονισμό οι αναφορές σε μέλη και συμπροέδρους της μεικτής επιτροπής θεωρείται ότι περιλαμβάνουν τον/την εκπρόσωπο. 
            
            
            
               Άρθρο 3
            
            
               Γραμματεία της μεικτής επιτροπής
            
            
               Ένας αξιωματούχος της Ευρωπαϊκής Ένωσης και ένας της Νέας Ζηλανδίας ασκούν από κοινού καθήκοντα γραμματείας της μεικτής επιτροπής.
            
            
                
            
            
               Άρθρο 4
            
            
               Συνεδριάσεις
            
            
               1.
                     Η μεικτή επιτροπή συνεδριάζει κατόπιν αιτήματος ενός τουλάχιστον συμβαλλόμενου μέρους. Οι συνεδριάσεις πραγματοποιούνται στις Βρυξέλλες και στο Ουέλινγκτον εναλλάξ, εκτός εάν οι συμπρόεδροι αποφασίσουν διαφορετικά.  
            
         
         
            
               2.
                     Οι συνεδριάσεις της μεικτής επιτροπής μπορεί να διεξάγονται μέσω βιντεοδιάσκεψης ή τηλεδιάσκεψης. 
            
            
               3.
                     Οι συνεδριάσεις της μεικτής επιτροπής συγκαλούνται από τη γραμματεία της σε τόπο και χρόνο που αποφασίζουν οι συμπρόεδροι. 
            
            
            
               Άρθρο 5
            
            
               Αντιπροσωπεία
            
            
               Τα μέλη της μεικτής επιτροπής μπορεί να συνοδεύονται από κρατικούς αξιωματούχους των οικείων συμβαλλομένων μερών. Πριν από κάθε συνεδρίαση, κάθε συμπρόεδρος της μεικτής επιτροπής ενημερώνει τον/την έτερο/-η συμπρόεδρο για την προβλεπόμενη σύνθεση της αντιπροσωπείας του οικείου συμβαλλόμενου μέρους. 
            
            
            
               Άρθρο 6
            
            
               Έγγραφα
            
            
               Στις περιπτώσεις που οι συσκέψεις της μεικτής επιτροπής βασίζονται σε έγγραφα τεκμηρίωσης, τα εν λόγω έγγραφα αριθμούνται και διανέμονται ως έγγραφα της μεικτής επιτροπής από τη γραμματεία της. 
            
            
            
               Άρθρο 7
            
            
               Αλληλογραφία
            
            
               1.
                     Η αλληλογραφία που απευθύνεται στους/στις συμπροέδρους της μεικτής επιτροπής διαβιβάζεται στη γραμματεία της μεικτής επιτροπής ώστε να διανέμεται, εφόσον κρίνεται σκόπιμο, στα μέλη της μεικτής επιτροπής.
            
            
            
               2.
                     Η αλληλογραφία που απευθύνουν οι συμπρόεδροι της μεικτής επιτροπής αποστέλλεται στους παραλήπτες από τη γραμματεία της μεικτής επιτροπής και, εφόσον κρίνεται σκόπιμο, αριθμείται και διανέμεται στα λοιπά μέλη της μεικτής επιτροπής. 
            
            
            
               Άρθρο 8
            
            
               Ημερήσια διάταξη των συνεδριάσεων
            
            
               1.
                     Η γραμματεία της μεικτής επιτροπής καταρτίζει προσωρινή ημερησία διάταξη για κάθε συνεδρίαση. Η προσωρινή ημερήσια διάταξη διαβιβάζεται, μαζί με τα σχετικά έγγραφα, στα μέλη της μεικτής επιτροπής, συμπεριλαμβανομένων των συμπροέδρων, το αργότερο 15 ημερολογιακές ημέρες πριν από την έναρξη της συνεδρίασης.  
            
         
         
            
               2.
                     Η προσωρινή ημερήσια διάταξη περιλαμβάνει θέματα για τα οποία η γραμματεία της μεικτής επιτροπής έλαβε αίτημα συμπερίληψης στην ημερήσια διάταξη από συμβαλλόμενο μέρος, συνοδευόμενο από τα σχετικά έγγραφα, το αργότερο 21 ημερολογιακές ημέρες πριν από την έναρξη της συνεδρίασης. 
            
            
               3.
                     Οι συμπρόεδροι της μεικτής επιτροπής δημοσιεύουν την από κοινού εγκεκριμένη έκδοση της προσωρινής ημερήσιας διάταξης της μεικτής επιτροπής.
            
            
               4.
                     Η μεικτή επιτροπή εγκρίνει την ημερήσια διάταξη κατά την έναρξη της εκάστοτε συνεδρίασης. Κατόπιν συμφωνίας των συμπροέδρων, στην ημερήσια διάταξη μπορούν να συμπεριληφθούν και άλλα θέματα πέραν εκείνων που παρατίθενται στην προσωρινή ημερήσια διάταξη. 
            
            
               5.
                     Οι συμπρόεδροι της μεικτής επιτροπής μπορούν, με αμοιβαία συμφωνία, να καλούν παρατηρητές, συμπεριλαμβανομένων εκπροσώπων άλλων οργάνων των συμβαλλομένων μερών ή ανεξάρτητων εμπειρογνωμόνων, για να παρίστανται στις συνεδριάσεις της ώστε να παρέχουν πληροφόρηση σε ειδικά θέματα. 
            
            
               6.
                     Οι συμπρόεδροι της μεικτής επιτροπής μπορούν, με αμοιβαία συμφωνία, να συντομεύουν ή να παρατείνουν τις προθεσμίες που ορίζονται στις παραγράφους 1 και 2, προκειμένου να λαμβάνονται υπόψη οι ιδιαιτερότητες συγκεκριμένων περιπτώσεων. 
            
            
            
               Άρθρο 9
            
            
               Πρακτικά
            
            
               1.
                     Η γραμματεία της μεικτής επιτροπής συντάσσει σχέδιο πρακτικών κάθε συνεδρίασης εντός 21 ημερών από τη λήξη της, εκτός εάν οι συμπρόεδροι αποφασίσουν αμοιβαία κάτι διαφορετικό.
            
            
               2.
                     Στα πρακτικά, κατά κανόνα, συνοψίζεται κάθε θέμα της ημερήσιας διάταξης και μνημονεύονται, κατά περίπτωση: α) τα έγγραφα που υποβλήθηκαν στη μεικτή επιτροπή, β) τυχόν δηλώσεις των οποίων η καταχώριση στα πρακτικά ζητήθηκε από μέλος της μεικτής επιτροπής, γ) οι εκδοθείσες αποφάσεις, και δ) τυχόν μέτρα, συστάσεις, κοινές δηλώσεις και επιχειρησιακά συμπεράσματα επί των οποίων υπήρξε συμφωνία για συγκεκριμένα θέματα.
            
            
               3.
                     Στα πρακτικά περιλαμβάνεται η τελική ημερήσια διάταξη και κατάλογος με τα ονόματα, τους τίτλους και τις διασυνδέσεις όλων των προσώπων που παρέστησαν στη συνεδρίαση, υπό οποιαδήποτε ιδιότητα.
            
            
               4.
                     Τα πρακτικά εγκρίνονται εγγράφως από τους/τις συμπροέδρους εντός 60 ημερών από τη συνεδρίαση ή εντός άλλης προθεσμίας που αποφασίζεται από κοινού.
            
            
               5.
                     Η γραμματεία της μεικτής επιτροπής καταρτίζει επίσης σχέδιο σύνοψης των πρακτικών. Οι συμπρόεδροι της μεικτής επιτροπής εγκρίνουν το κείμενο της περίληψης και το δημοσιοποιούν.
            
            
            
               Άρθρο 10
            
            
               Αποφάσεις
            
            
               1.
                     Η μεικτή επιτροπή αποφασίζει ομοφώνως σύμφωνα με το άρθρο 20 παράγραφος 2 της συμφωνίας. Αποφάσεις μπορεί να εκδίδονται, ακόμα και κατά τις περιόδους μεταξύ των συνεδριάσεων της μεικτής επιτροπής, με γραπτή διαδικασία, μέσω ανταλλαγής σημειωμάτων μεταξύ των συμπροέδρων της επιτροπής.
            
            
               2.
                     Οι αποφάσεις της μεικτής επιτροπής φέρουν αύξοντα αριθμό, ημερομηνία έκδοσης και τίτλο σχετικό με το αντικείμενό τους. Οι αποφάσεις προβλέπουν ημερομηνία έναρξης ισχύος τους και μπορεί να τελούν υπό την αίρεση της ολοκλήρωσης τυχόν αναγκαίων απαιτήσεων και διαδικασιών των συμβαλλομένων μερών.
            
            
               3.
                     Οι αποφάσεις συντάσσονται εις διπλούν και επικυρώνονται με την υπογραφή των συμπροέδρων της μεικτής επιτροπής.
            
            
               4.
                     Τα συμβαλλόμενα μέρη μεριμνούν για τη δημοσιοποίηση των αποφάσεων που εκδίδει η μεικτή επιτροπή.
            
         
         
            
            
               Άρθρο 11
            
            
               Δημοσιότητα και εμπιστευτικότητα
            
            
               1.
                     Οι εργασίες της μεικτής επιτροπής θεωρούνται εμπιστευτικές. Οι συνεδριάσεις της μεικτής επιτροπής δεν είναι ανοικτές στο κοινό, εκτός εάν τα συμβαλλόμενα μέρη αποφασίσουν διαφορετικά.
            
            
               2.
                     Όταν συμβαλλόμενο μέρος υποβάλλει στη μεικτή επιτροπή πληροφορίες που θεωρούνται εμπιστευτικές ή των οποίων η κοινοποίηση απαγορεύεται βάσει νομοθετικών και κανονιστικών του διατάξεων, το έτερο συμβαλλόμενο μέρος μεταχειρίζεται τις εν λόγω πληροφορίες ως εμπιστευτικές σύμφωνα με το άρθρο 17 της συμφωνίας.
            
            
            
               Άρθρο 12
            
            
               Γλώσσα εργασίας
            
            
               Η αλληλογραφία και κάθε κοινοποίηση μεταξύ των συμβαλλομένων μερών που αφορά τις εργασίες της μεικτής επιτροπής, καθώς και οι προπαρασκευαστικές εργασίες και οι διασκέψεις σχετικά με αποφάσεις και συστάσεις, πραγματοποιούνται στην αγγλική γλώσσα, εκτός εάν τα συμβαλλόμενα μέρη αποφασίσουν διαφορετικά.
            
            
            
               Άρθρο 13
            
            
               Δαπάνες
            
            
               1.
                     Κάθε συμβαλλόμενο μέρος της συμφωνίας καλύπτει τις δαπάνες που συνεπάγεται η συμμετοχή του στις συνεδριάσεις της μεικτής επιτροπής.
            
            
               2.
                     Οι δαπάνες για τη διοργάνωση των συνεδριάσεων και την αναπαραγωγή εγγράφων βαρύνουν το συμβαλλόμενο μέρος που φιλοξενεί τη συνεδρίαση.
            
            
            
               Άρθρο 14
            
            
               Ομάδες εργασίας και λοιπά όργανα
            
            
               1.
                     Σύμφωνα με το άρθρο 20 παράγραφος 3 της συμφωνίας, η μεικτή επιτροπή δημιουργεί τους κατάλληλους μηχανισμούς εργασίας, συμπεριλαμβανομένων των ομάδων εργασίας, για τη στήριξη των εργασιών της που αποσκοπούν στην εφαρμογή της συμφωνίας.
            
            
            
               2.
                     Η μεικτή επιτροπή εποπτεύει τις εργασίες όλων των ομάδων εργασίας και των λοιπών οργάνων που συστήνονται βάσει της συμφωνίας. 
            
         
         
            
            
               3.
                     Οι ομάδες εργασίας και τα λοιπά όργανα που συστήνονται βάσει της συμφωνίας υποβάλλουν εκθέσεις στη μεικτή επιτροπή σχετικά με τα αποτελέσματα και τα συμπεράσματα των συσκέψεών τους.
            
            
            
               4.
                     Εκτός εάν αποφασιστεί διαφορετικά, ο παρών εσωτερικός κανονισμός εφαρμόζεται, τηρουμένων των αναλογιών, στις ομάδες εργασίας και στα λοιπά όργανα που συστήνονται βάσει της συμφωνίας.